سږکال دایکنډي ولایت کې د بادامو حاصلات ۴۰٪ زیات شوي
د افغانستان د کرهڼې، اوبو لګولو او مالدارۍ وزارت چارواکي وايي، د تیرکال پر تله سږکال د دایکنډي په ولایت کې د بادامو حاصلات ۴۰ فیصده زیات شوي دي.
د دغه وزارت د اټکل له مخې سږکال په دایکنډي ولایت کې بزګرانو شاوخوا پنځویشت زره ټنه بادامو حاصل اخیستی دی. د کرهڼې، اوبو لګولو او مالدارۍ وزارت د معلوماتو له مخې په تیرو کلونو کې په دغه ولایت کې د بادامو حاصلات د پنځلس زرو او شل زرو ټنو ترمنځ وو. د دایکنډي ولایت د کرهڼې، اوبو لګولو او مالدارۍ رئیس سید عبدالوهاب فیروزي په دې ولایت کې د بادامو د حاصلاتو د زیاتوالي عوامل د وچکالۍ د اغیزو کمیدلو ترڅنګ، د نباتاتو د ناروغیو او افتونو کنټرول، د اصلاح شویو نیالګیو وېش او د معیاري بڼونو جوړول ښودلي دي. ښاغلي فیروزي امریکا غږ اشنا راډیو ته وویل، چې سږکال په دایکنډي کې د ښه موسم له امله د بادامو حاصلات تر ۴۰ فیصدو زیات شوي دي. د دایکنډي ولایت یو باغوان محرم حسین امریکا غږ اشنا راډیو ته وویل، چې سږکال یې د خپل باغ څخه پنځه سوه منه بادامو حاصل اخیستی دی. بادام د دایکندي ولایت د عمده کرهڼیزو محصولاتو له ډلې څخه شمېرل کیږي. د دایکندي د کرنې ریاست د معلوماتو له مخې ددې ولایت په ډېریو ځمکو کې بزګرانو د بادامو ونې کرلي دي. اوس مهال په دایکنډي ولایت کې یو من بادام په ۳۵۰۰ افغانیو باندې پلورل کیږي. په افغانستان کې د دایکنډي او سمنګان په ولایتونو کې د دغه هیواد د نورو ولایتونو پرتله زیات بادام تولیدیږي. په دایکنډي ولایت کې بزګران ۲۴ ډوله بادامو حاصل اخلي، چې " ستاربايي" یې ت رټولو قیمتي حاصل ګڼل کیږي، چې یو من یې په بازار کې تر شپږ زرو افغانیو پلورل کیږي.